
PALANGOS MIESTO SAVIVALDYBĖS TARYBA

SPRENDIMAS

DĖL PALANGOS MIESTO SAVIVALDYBĖS 2018 METŲ UŽIMTUMO DIDINIMO PROGRAMOS PATVIRTINIMO

2018 m. sausio 25 d. Nr. T2-13
Palanga

Vadovaudamasi Lietuvos Respublikos vietos savivaldos įstatymo 7 straipsnio 18 punktu, Užimtumo įstatymo 48 straipsniu ir Lietuvos Respublikos socialinės apsaugos ir darbo ministro 2017 m. gegužės 23 d. įsakymu „Dėl užimtumo didinimo programų rengimo ir jų finansavimo tvarkos aprašo patvirtinimo“, Palangos miesto savivaldybės taryba nusprendžia:

1. Patvirtinti Palangos miesto savivaldybės 2018 metų užimtumo didinimo programą (pridedama).

2. Įpareigoti Palangos miesto savivaldybės administracijos direktorių:

2.1. organizuoti darbdavių, pageidaujančių įgyvendinti užimtumo didinimo programoje numatytus darbus, atranką;

2.2. pasirašyti užimtumo didinimo programos organizavimo ir finansavimo sutartis su konkursą laimėjusiais darbdaviais.

Meras





Šarūnas Vaitkus

PATVIRTINTA

Palangos miesto savivaldybės tarybos 

2018 m. sausio 25 d. sprendimo Nr. T2-13
1 punktu

PALANGOS MIESTO SAVIVALDYBĖS 2018 METŲ UŽIMTUMO DIDINIMO PROGRAMA

I. ĮVADAS

1. Palangos miesto savivaldybės (toliau – Savivaldybė) užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 17 straipsniu, 18 straipsnio 2 dalimi, 20 straipsnio 2 dalimi, 24 straipsnio 4 dalies 5 ir 6 punktais, 31 straipsnio 1 dalimi ir 48 straipsnio 2 ir 4 dalimis, remiantis Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“. 

2. Programos tikslas:

2.1. padėti sunkiai besiintegruojantiems į darbo rinką bedarbiams laikinai įsidarbinti ir uždirbti gyvenimui būtinas išlaidas;

2.2. mažinti socialinę įtampą ir atskirtį tarp bendruomenės narių;

2.3. atnaujinti bedarbių darbinius įgūdžius;

2.4. padidinti bedarbių galimybes susirasti nuolatinį darbą;

2.5. didinti Palangos miesto gyventojų užimtumą.
3. Pirmenybė dalyvauti Programoje bus teikiama bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems ilgą laiką susirasti darbo ir dėl to atsidūrusiems sunkioje materialinėje padėtyje.

4. Laikinieji darbai bedarbiams įdarbinti organizuojami Palangos miesto biudžetinėse įstaigose, įmonėse ir organizacijose.

5. Programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams.

II. BŪKLĖS ANALIZĖ

6. Lietuvos statistikos departamento duomenimis, 2017 m. rugsėjo 1 d. nuolatinių Palangos miesto gyventojų buvo 17 070. Klaipėdos teritorinės darbo biržos Palangos skyriuje per 2017 m. sausio–rugpjūčio mėn. buvo įregistruoti 947 bedarbiai, iš jų: 236 piniginės socialinės paramos gavėjai (24,9 proc.), vyresni nei 50 m. – 267 (28,2), darbingo amžiaus neįgalieji, kuriems nustatytas 30–55 proc. darbingumo lygis – 37 (3,9 proc.), ilgalaikių vidutiniškai – 11 proc. 2017 m. rugsėjo 1 d. įregistruota 811 ieškančių darbo asmenų, iš jų 512 bedarbių:

6.1. ilgalaikiai bedarbiai – 51 (10,0 proc. iš visų registruotų);

6.2. piniginės socialinės paramos gavėjai – 32 (6,3 proc. iš visų registruotų. 2017 m. sausio 1 d. tokių buvo 112 (12,9 proc.);

6.3. vyresni nei 50 metų amžiaus asmenys – 196 (38,3 proc. iš visų registruotų);

6.4. darbingo amžiaus neįgalieji, kuriems nustatytas 30–35 proc. darbingumo lygis – 28 (5,5 proc. iš visų registruotų). Bedarbių procentas iš darbingų amžiaus gyventojų 2017 m. rugsėjo 1 d. – 5,6 proc. (šalies 7,5 proc.)

Įvertinus šių grupių bedarbių integravimosi į darbo rinką galimybes darytina išvada, kad čia yra sunkiausiai besiintegruojantys į darbo rinką miesto gyventojai.

Lyginant praeitų trejų metų duomenis 2014 m. įregistruotų bedarbių per metus – 1593, vidutinis bedarbių procentas iš darbingo amžiaus gyventojų Palangoje – 8,6 proc., šalies vidutinis metinis – 9,5 proc. 2015 m. įregistruota bedarbių per metus – 1623, vidutinis bedarbių procentas iš darbingo amžiaus gyventojų Palangoje – 9,0 proc., šalies vidutinis metinis – 8,7 proc. 2016 m. įregistruota bedarbių per metus – 1568, vidutinis bedarbių procentas iš darbingo amžiaus gyventojų Palangoje – 8,0 proc., šalies vidutinis metinis – 8,1 proc.

Įvertinus miesto bendrą socialinę-ekonominę ir demografinę situaciją, padėtį darbo rinkoje, bedarbių poreikį dalyvauti Programoje numatoma, kad Programoje dalyvaus 31 bedarbis.

III. PASLAUGŲ IR PRIEMONIŲ PLANAS

7. Programos įgyvendinimo laikotarpis – nuo 2018 m. sausio 1 d. iki 2018 m. gruodžio 15 d.

8. Programoje numatomi šie laikino pobūdžio darbai:

8.1. Savivaldybei priklausančių viešųjų erdvių ir objektų laikino pobūdžio aplinkos tvarkymo darbai (šiukšlių rinkimas, šlavimas, šienavimas, sniego valymas, želdynų (gėlynų, gyvatvorių, medžių) priežiūra, smulkaus remonto pagalbiniai darbai):

8.1.1. kraštovaizdžio, nekilnojamųjų kultūros vertybių ir savivaldybės įsteigtų saugomų teritorijų tvarkymas;

8.1.2. sporto ir turizmo objektų tvarkymo pagalbiniai darbai;
8.1.3. vietinės reikšmės kelių ir gatvių priežiūra;

8.1.4. stichiškai susidariusių sąvartynų, užterštų, neprižiūrimų teritorijų valymo darbai;
8.1.5. paplūdimių tvarkymo darbai.
8.2. Savivaldybei priskirtos valstybinės žemės ir kito priskirto valstybės turto laikino pobūdžio tvarkymo darbai (šiukšlių rinkimas, šienavimas, sniego valymas, želdynų priežiūra, smulkūs remonto darbai): istorijos ir kultūros paveldo, muziejų, kapinių ir kitų saugomų bei turinčių išliekamąją vertę objektų pagalbiniai tvarkymo darbai.

9. Programos tikslinė grupė – bedarbiai ir nedarbingi asmenys, kurie yra:

9.1. ilgalaikiai bedarbiai;

9.2. piniginės socialinės paramos gavėjai;
9.3. vyresni nei 40 metų amžiaus asmenys;

9.4. bedarbiai, kurie yra darbingo amžiaus neįgalieji.

10. Vidutinė bedarbių dalyvavimo Programoje trukmė – 2 mėn. Planuojamos 2 mėnesių pajamos vienam Programos dalyviui 1086,94 eurai su visais mokesčiais.

11. Laukiami Programos rezultatai:

11.1. Įgyvendinus šioje Programoje iškeltą tikslą, bus įdarbintas 31 bedarbis. Labiausiai socialiai pažeidžiami asmenys turės galimybę laikinai įsidarbinti, siekiant atstatyti darbo įgūdžius bei užsidirbti gyvenimui būtinų lėšų, sumažės socialinių pašalpų mokėjimas, dalis dalyvių susiras nuolatinį darbą.

11.2. Įgyta patirtis taip pat sudarys sąlygas ir patiems darbuotojams savarankiškai ieškotis darbo. Tikėtina, kad artimiausiu trejų metų laikotarpiu nedarbo lygis Palangos mieste kis neženkliai. 

11.3. Planuojama pagal tikslines grupes įdarbinti: ilgalaikių bedarbių – 9; piniginės socialinės paramos gavėjų – 15; vyresnių nei 40 metų amžiaus – 5; bedarbių, kurie yra darbingo amžiaus neįgalieji – 2. Numatytose tikslinėse grupėse bedarbių skaičius gali keistis, atsižvelgiant į darbo biržos pateiktus duomenis. 

12. Programos dalyvių atranka:
12.1. Savivaldybė vietos spaudoje skelbia informaciją apie galimybę dalyvauti Programoje.

12.2. Darbdaviai, pageidaujantys dalyvauti Programoje, pateikia prašymus Savivaldybei. Prašymuose darbdaviai nurodo planuojamų vykdyti darbų pavadinimą, pobūdį, numatomų sukurti laikinų darbo vietų ir į jas įdarbinti asmenų skaičių, reikalavimus jų kvalifikacijai ar kompetencijai, lėšų poreikį, darbų apimtis, darbo ir darbo apmokėjimo sąlygas, įgyvendinimo terminus.

12.3. Programos vykdytojus (toliau – Darbdaviai) parenka Savivaldybės darbdavių atrankos komisija. Darbdaviai, bendradarbiaudami su darbo birža, individualaus pokalbio su asmenimis metu įvertina jų pasirengimą ir motyvaciją dirbti. Bedarbius dalyvauti Programoje siunčia Klaipėdos teritorinės darbo biržos Palangos skyrius, atsižvelgdamas į jų galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę).

13. Palangos miesto savivaldybės biudžeto lėšos darbdaviams, vadovaujantis darbdavių atrankos rezultatais, paskirstomos Savivaldybės administracijos direktoriaus įsakymu. Prireikus, metų pabaigoje, Programos lėšos darbdaviams gali būti patikslinamos.
14. Darbdaviai su Klaipėdos teritorinės darbo biržos Palangos skyriaus atsiųstais ieškančiais darbo asmenimis sudaro terminuotas darbo sutartis.

IV. FINANSAVIMO PLANAS

15. Programa finansuojama iš Lietuvos Respublikos valstybės biudžeto specialiųjų tikslinių dotacijų, skirtų Savivaldybei.

16. 2018 m. Programos įgyvendinimui Savivaldybei valstybės biudžeto specialiosios tikslinės dotacijos lėšų suma 36,4 tūkst. Eur. 

17. Planuojamos 2 mėnesių pajamos vienam Programos dalyviui 1086,94 eurai su visais mokesčiais. 

18. Darbdavys, pasirašęs dvišalę finansavimo sutartį su Savivaldybės administracija, užimtumo programos skirtas lėšas perves darbuotojui už atliktus darbuotojo sutartyje numatytus darbus.
19. Darbdaviui, įdarbinusiam pagal terminuotą darbo sutartį Klaipėdos teritorinės darbo biržos Palangos skyriaus siųstus asmenis, už kiekvieną įdarbintą asmenį mokamos šios kompensacijos:

19.1. Darbo užmokesčio kompensacija už įdarbinto asmens faktiškai dirbtą laiką pagal tą mėnesį galiojantį Vyriausybės patvirtintą minimalų valandinį atlygį;

19.2. Draudėjo privalomojo valstybinio socialinio draudimo įmokų kompensacija;

19.3. Piniginė kompensacija už nepanaudotas atostogas (įskaitant draudėjo privalomojo valstybinio socialinio draudimo įmokų sumą).
20. Kompensacijas darbdaviams ir Programos dalyviams moka Palangos miesto savivaldybės administracija.

V. TĘSTINUMAS IR PROGNOZĖ

21. Planuojama, kad Programoje dalyvaus 31 bedarbis, vidutinė trukmė – 2 mėn.

22. Labiausiai socialiai pažeidžiami asmenys bus laikinai įdarbinti, atstatys darbo įgūdžius bei užsidirbs gyvenimui būtinų lėšų, sumažės socialinių pašalpų mokėjimas. Programos dalyviai bus sugrąžinti į darbo rinką, o tai padidins jų galimybes tapti aktyviais ir rasti nuolatinį darbą.

VI. UŽIMTUMO DIDINIMO PROGRAMOS ĮGYVENDINIMO PRIEŽIŪRA

23. Programos priežiūros tikslas – sudaryti prielaidas efektyviai įgyvendinti Programos tikslus ir uždavinius. Programos priežiūra bus vykdoma atliekant Programos įgyvendinimo ir bedarbių atitikimo nustatytiems kriterijams bei jų siuntimo dalyvauti Programoje, lėšų panaudojimo stebėseną, sutartinių įsipareigojimų vykdymo bei efektyvumo analizes.

24. Savivaldybės administracijos atsakingi asmenys nuolat vykdys:

24.1. lėšų įsisavinimo pagal patvirtintą sąmatą stebėjimą ir apie problemas nedelsiant informuos vadovybę;

24.2. analizuos ir vertins pasiektus rezultatus ir Programos efektyvumą;

24.3. įgyvendinus programą kasmet organizuojamas darbdavių pasitarimas, aptariant problemas, galimybes tobulinti programą.

25. Programos įgyvendinimą, lėšų Programos įgyvendinimui panaudojimą kontroliuos Savivaldybės administracijos Centralizuotas vidaus audito skyrius.

VII. VIEŠINIMAS

26. Informacija apie Programą, jos įgyvendinimo pasiektus rezultatus, gerosios patirties pavyzdžius bus skelbiama Savivaldybės interneto svetainėje, vietinėje spaudoje. Vadovaujantis socialinės apsaugos ir darbo ministro patvirtinta tvarka, užimtumo didinimo programos projektas pateikiamas Trišalei tarybai prie Teritorinės darbo biržos, kuri savo ruožtu gali prisidėti prie programos viešinimo savo tinklapyje.

